CELEX: 62002TJ0343
Language: el
Date: 2004-04-22
Title: Απόφαση του Πρωτοδικείου (τρίτο τμήμα) της 22ας Απριλίου 2004. # Roland Schintgen κατά Επιτροπής των Ευρωπαϊκών Κοινοτήτων. # Υπάλληλοι - Επιτροπή προσωπικού των εργαζομένων της Επιτροπής στο Λουξεμβούργο - Εκλογές για την ανάδειξη της επιτροπής προσωπικού του Λουξεμβούργου - Εκλογικό σύστημα - Αρχές της ίσης μεταχειρίσεως και της δημοκρατίας. # Υπόθεση T-343/02.

ΑΠΟΦΑΣΗ ΤΟΥ ΠΡΩΤΟΔΙΚΕΙΟΥ (τρίτο τμήμα)
      της 22ας Απριλίου 2004
      Υπόθεση T-343/02
      Roland Schintgen
      κατά
      Επιτροπής των Ευρωπαϊκών Κοινοτήτων 
      «Υπάλληλοι ─ Επιτροπή προσωπικού των εργαζομένων της Επιτροπής στο Λουξεμβούργο – Εκλογές για την ανάδειξη της επιτροπής προσωπικού του
         Λουξεμβούργου – Εκλογικό σύστημα – Αρχές της ίσης μεταχειρίσεως και της δημοκρατίας»
      
      Πλήρες κείμενο στη γαλλική γλώσσα II - 0000
      Αντικείμενο: Προσφυγή με αντικείμενο αίτημα για την ακύρωση της αποφάσεως της αρμόδιας για τους διορισμούς αρχής, της 16ης Ιουλίου 2002,
         η οποία κοινοποιήθηκε στον προσφεύγοντα στις 6 Αυγούστου 2002 και με την οποία απορρίφθηκε η ένσταση του προσφεύγοντος, της
         28ης Φεβρουαρίου 2002, με την οποία αυτός ζητούσε, κατ' ουσίαν, την ακύρωση των εκλογών του Νοεμβρίου 2001, για την ανάδειξη
         της τοπικής επιτροπής προσωπικού της Επιτροπής στο Λουξεμβούργο, και του διορισμού των μελών της επιτροπής, καθώς και της
         παραλείψεως της Επιτροπής να ακυρώσει τις εκλογές αυτές.
      
      Απόφαση:         Η προσφυγή απορρίπτεται. Κάθε διάδικος φέρει τα δικαστικά του έξοδα.
      
      Περίληψη
      1.      Ένσταση ελλείψεως νομιμότητας – Περιεχόμενο – Πράξεις των οποίων μπορεί να γίνει επίκληση της παρανομίας
      (Άρθρο 241 ΕΚ)
      2.      Ένσταση ελλείψεως νομιμότητας – Προβολή της ενστάσεως κατά πράξεως μη έχουσας αποτελέσει εγκαίρως το αντικείμενο προσφυγής
            ακυρώσεως – Απαράδεκτο – Εξαίρεση – Προσφεύγων ο οποίος θεμιτώς διατηρούσε αμφιβολίες για το παραδεκτό της προσφυγής αυτής
      (Άρθρο 241 ΕΚ)
      3.     Υπάλληλοι – Εκπροσώπηση – Επιτροπή του προσωπικού – Εκλογές – Επιλογή του εκλογικού συστήματος από τη γενική συνέλευση των
            υπαλλήλων – Δικαστικός έλεγχος – Όρια
      4.     Υπάλληλοι – Εκπροσώπηση – Επιτροπή του προσωπικού – Εκλογές – Εκλογικό σύστημα – Πλειοψηφικό σύστημα ενός γύρου ή μικτό –
            Παραβίαση των αρχών της δημοκρατίας και της ίσης μεταχειρίσεως – Δεν υφίσταται
      (Κανονισμός Υπηρεσιακής Καταστάσεως των υπαλλήλων, άρθρο 9· παράρτημα II, άρθρο 1· κανονιστική ρύθμιση περί συνθέσεως και
            λειτουργίας της επιτροπής προσωπικού της Επιτροπής, άρθρο 6)
      1.     Για να είναι παραδεκτή η ένσταση ελλείψεως νομιμότητας, υπό την έννοια του άρθρου 241 ΕΚ, πρέπει η γενική πράξη της οποίας
         προβάλλεται η έλλειψη νομιμότητας να έχει εφαρμογή άμεσα ή έμμεσα στην υπόθεση που αποτελεί το αντικείμενο της προσφυγής και
         να υφίσταται άμεσος νομικός δεσμός μεταξύ της προσβαλλομένης ατομικής αποφάσεως και της εν λόγω γενικής πράξεως.
      
      Η προβλεπόμενη από το άρθρο 241 ΕΚ ένσταση ελλείψεως νομιμότητας δεν μπορεί να προβληθεί από φυσικό ή νομικό πρόσωπο κατά
         πράξεως κατά της οποίας θα μπορούσε να ασκήσει προσφυγή ακυρώσεως, αλλά την οποία δεν προσέβαλε εντός της ταχθείσας προς τούτο
         προθεσμίας.
      
      (βλ. σκέψεις 25 και 26)
      Παραπομπή: ΔΕΚ 6 Μαρτίου 1979, 92/78, Simmenthal κατά Επιτροπής, Συλλογή τόμος 1979/Ι, σ. 407, σκέψη 39· ΠΕΚ 26 Οκτωβρίου
         1993, T‑6/92 και T‑52/92, Reinarz κατά Επιτροπής, Συλλογή 1993, σ. II‑1047, σκέψη 57 και η νομολογία που παρατίθεται εκεί·
         ΠΕΚ 13 Σεπτεμβρίου 1995, T‑244/93 και T‑486/93, TWD κατά Επιτροπής, Συλλογή 1995, σ. II‑2265, σκέψη 103· ΠΕΚ 14 Ιουλίου 1998,
         T‑192/96, Lebedef κατά Επιτροπής, Συλλογή Υπ.Υπ.1998, σ.  I‑A‑363 και II‑1047, σκέψεις 27 έως 30
      
      2.     Μολονότι αληθεύει ότι η προβλεπόμενη από το άρθρο 241 ΕΚ ένσταση ελλείψεως νομιμότητας δεν μπορεί να προβληθεί από φυσικό
         ή νομικό πρόσωπο κατά πράξεως κατά της οποίας θα μπορούσε να ασκήσει προσφυγή ακυρώσεως, αλλά την οποία δεν προσέβαλε εντός
         της ταχθείσας προς τούτο προθεσμίας, η διαπίστωση αυτή δεν μπορεί να αντιταχθεί κατά προσφεύγοντος που μπορούσε θεμιτώς να
         έχει αμφιβολίες για το παραδεκτό της προσφυγής αυτής.
      
      (βλ. σκέψη 26)
      3.     Οι συνελεύσεις των υπαλλήλων διαθέτουν ευρύ περιθώριο αυτονομίας ως προς τον καθορισμό του τρόπου εκλογής των επιτροπών προσωπικού,
         υπό την προϋπόθεση ότι ο επιλεγείς τρόπος δεν παραβιάζει τις δημοκρατικές αρχές και την αρχή της ίσης μεταχειρίσεως.
      
      Επομένως, όσον αφορά τις προσφυγές που βάλλουν κατά της νομιμότητας των τρόπων αυτών εκλογής, ο έλεγχος του Πρωτοδικείου συνίσταται
         στη διακρίβωση του αν υφίστανται πρόδηλα σφάλματα εκτιμήσεως, ιδίως κατά την εφαρμογή των αρχών αυτών.
      
      (βλ. σκέψεις 39 και 40)
      Παραπομπή: Lebedef κατά Επιτροπής, προπαρατεθείσα, σκέψη 70
      4.     Ούτε το άρθρο 9, παράγραφος 3, του Κανονισμού Υπηρεσιακής Καταστάσεως των υπαλλήλων (ΚΥΚ), ούτε το άρθρο 1 του παραρτήματός
         του II, ούτε το άρθρο 6 του κανονισμού περί συγκροτήσεως και λειτουργίας της επιτροπής προσωπικού της Επιτροπής προβλέπουν
         τον τρόπο εκλογής της επιτροπής προσωπικού και οι διατάξεις αυτές ορίζουν μόνον ότι ο τρόπος εκλογής πρέπει να τηρεί, κατά
         εύλογο τρόπο, την απαίτηση της αναλογικότητας.
      
      Το γεγονός ότι ο τρόπος εκλογής δεν αντικατοπτρίζει  αναλογικά το εκλογικό αποτέλεσμα  δεν αποτελεί από μόνο του παραβίαση
         των αρχών της δημοκρατίας και της ισότητας. Συγκεκριμένα, ακόμη και το πλειοψηφικό σύστημα ενός γύρου τηρεί τις αρχές αυτές,
         αν και δεν αντικατοπτρίζει αναλογικά ο αποτέλεσμα των εκλογών. Το αυτό συμπέρασμα επιβάλλεται a fortiori για το μικτό εκλογικό
         σύστημα που αποτελεί συνδυασμό του αναλογικού και του πλειοψηφικού συστήματος.
      
      (βλ. σκέψεις 42 και 43)
      Παραπομπή: προτάσεις του γενικού εισαγγελέα Sir Gordon Slynn στην υπόθεση επί της οποίας εκδόθηκε η ΔΕΚ 27 Οκτωβρίου 1987,
         Diezler κ.λπ. κατά ΟΚΕ, 146/85 και 431/85, Συλλογή 1987, σ. 4283, 4298· Lebedef κατά Επιτροπής, προπαρατεθείσα, σκέψη 70